**Препорука ОДИХР број: 6/2023** која гласи: Власти би требало да спрече застрашивање и притисак на бираче, укључујући и запослене у јавним и државним институцијама и предузећима, као и да ојачају механизме надзора.

**ПРЕДЛАГАЧ: ЦРТА**

Измена и допуна Закона о кривичном поступку

**Закон о изменама и допунама**

**Законика о кривичном поступку**

**Члан 1.**

У Законику о кривичном поступку (“Службени гласник РС, бр. 72/2011; 101/2011; 121/2012; 32/2013; 45/2013; 55/2014; 35/2019; 27/2021 - одлука УС и 62/2021 - одлука УС) у члану 162 став 1. тачка 2 речи: “и кривично дело из члана 98. ст. 2 до 5. Закона о тајности података” замењују се речима: “; повреда права кандидовања (члан 154. Кривичног законика); повреда права гласања (члан 155. Кривичног законика); давање и примање мита у вези са гласањем (члан 156. Кривичног законика); злоупотреба права гласања (члан 157. Кривичног законика); састављање нетачних бирачких спискова (члан 158. Кривичног законика); спречавање одржавања гласања (члан 159. Кривичног законика); повреда тајности гласања (члан 160. Кривичног законика); фалсификовање резултата гласања (члан 161. Кривичног законика); уништавање докумената о гласању (члан 162. Кривичног законика) и кривично дело из члана 98. ст. 2 до 5. Закона о тајности података.”

**Члан 2.**

Овај Закон ступа на снагу наредног дана од дана објављивања у “Службеном гласнику Републике Србије”.